A BIZOTTSÁG 15/2010/EU RENDELETE
(2010. január 7.)
a veszélyes vegyi anyagok kiviteléről és behozataláról szóló 689/2008/EK európai parlamenti és tanácsi rendelet I. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlamenti és tanácsi rendeletre (1) és különösen annak 22. cikke (4) bekezdésére,
mivel:
(1)
A 689/2008/EK rendelet az 1998. szeptember 11-én aláírt és a Közösség nevében a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezménynek a Közösség nevében való jóváhagyásáról szóló, 2002. december 19-i 2003/106/EK tanácsi határozattal (2) jóváhagyott, a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról (PIC eljárás) szóló rotterdami egyezmény végrehajtását szolgálja.
(2)
A vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és a tanácsi rendelet, (3) a növényvédő szerek forgalomba hozataláról szóló, 1991. július 15-i 91/414/EGK tanácsi irányelv (4) és a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (5) alapján egyes vegyi anyagokkal kapcsolatban különböző szabályozási intézkedések születtek, amelyek figyelembevétele céljából a 689/2008/EK rendelet I. mellékletét módosítani szükséges.
(3)
Az 1,3-diklór-propén, a benfurakarb és a trifluralin hatóanyagok nem kerültek be a 91/414/EGK irányelv I. mellékletébe, ennek megfelelően ezeket a hatóanyagokat peszticidként használni tilos, ezért indokolt őket felvenni a 689/2008/EK rendelet I. mellékletének 1. és 2. részében található vegyianyag-jegyzékekre. Mivel a szóban forgó anyagoknak a 91/414/EGK irányelv I. mellékletébe való felvételére vonatkozóan új kérelmek érkeztek, a szóban forgó vegyi anyagok sorsára vonatkozó döntések meghozataláig ezeket az anyagokat nem indokolt felvenni a 689/2008/EK rendelet I. mellékletének 2. részében található vegyianyag-jegyzékre.
(4)
A metomil hatóanyag nem került be a 91/414/EGK irányelv I. mellékletébe, sem a 98/8/EK irányelv I., IA. vagy IB. mellékletébe, ennek megfelelően ezt a hatóanyagot peszticidként használni tilos, ezért indokolt felvenni a 689/2008/EK rendelet I. mellékletének 1. és 2. részében található vegyianyag-jegyzékekre. Mivel a szóban forgó anyagnak a 91/414/EGK irányelv I. mellékletébe való felvételére vonatkozóan új kérelem érkezett, a szóban forgó vegyi anyag sorsára vonatkozó döntés meghozataláig ezt az anyagot nem indokolt felvenni a 689/2008/EK rendelet I. mellékletének 2. részében található vegyianyag-jegyzékre.
(5)
A diazinon, a diklórfosz és a fenitrotion hatóanyagok nem kerültek be a 91/414/EGK irányelv I. mellékletébe, ennek megfelelően e hatóanyagok peszticidként való használata szigorú korlátozás alá esik, ezért - mivel gyakorlatilag mindenfajta felhasználásuk tilos - indokolt őket felvenni a 689/2008/EK rendelet I. mellékletének 2. részében található vegyianyag-jegyzékre, annak ellenére is, hogy a 98/8/EK irányelv alkalmazásában azonosított és bejelentett anyagokról van szó, és ennek megfelelően használatukat a tagállamok az említett irányelv alapján meghozandó döntés elfogadásáig továbbra is engedélyezhetik.
(6)
A 91/414/EGK irányelv 8. cikkének (2) bekezdése egy 12 éves időszakról rendelkezik, amely alatt bizonyos hatóanyagokat tartalmazó növényvédő szerek forgalomba hozatalát a tagállamok továbbra is engedélyezhetik. A 91/414/EGK tanácsi irányelv 8. cikkének (2) bekezdésében említett időszak meghosszabbításáról, egyes hatóanyagoknak az említett irányelv I. mellékletébe történő felvétele megtagadásáról, valamint az ezeket a hatóanyagokat tartalmazó növényvédő szerek engedélyének visszavonásáról szóló, 2002. november 20-i 2076/2002/EK bizottsági rendelet (6) ezt az időszakot meghosszabbította. Mivel azonban ezen időszak vége előtt az azinfosz-metil és a vinklozolin hatóanyagoknak a 91/414/EGK irányelv I. mellékletébe való felvétele nem került jóváhagyásra, a tagállamoknak 2007. január 1-jei hatállyal vissza kellett vonniuk az ezeket a hatóanyagokat tartalmazó növényvédő szerek nemzeti engedélyét. Ebből következően az azinfosz-metil és a vinklozolin hatóanyagokat peszticidként használni tilos, ezért indokolt őket felvenni a 689/2008/EK rendelet I. mellékletének 2. részében található vegyianyag-jegyzékre.
(7)
Különböző intézkedések szigorúan korlátozzák a fenarimol, a metamidofosz és a procimidon használatát; ezen intézkedések egyike, hogy a szóban forgó hatóanyagok csak nagyon rövid időre kerültek felvételre a 91/414/EGK irányelv I. mellékletébe. E rövid idő elteltével ezen hatóanyagok felhasználása nem lesz megengedett, tehát a „peszticidek” kategóriában használatuk tilos lesz, ezért indokolt őket felvenni a 689/2008/EK rendelet I. mellékletének 1. és 2. részében található vegyianyag-jegyzékekre.
(8)
A 91/414/EGK tanácsi irányelvnek a paraquat hatóanyagként való felvétele céljából történő módosításáról szóló, 2003. december 1-jei 2003/112/EK bizottsági irányelv (7) rendelkezett a parakvát hatóanyagnak a 91/414/EGK irányelv I. mellékletébe való felvételéről. Azonban az Európai Közösségek Elsőfokú Bírósága által a T-229/04. sz. ügyben 2007. július 11-én hozott ítélet (8) megsemmisítette a 2003/112/EK bizottsági irányelvet, ennek megfelelően ezt a hatóanyagot peszticidként használni tilos, ezért indokolt felvenni a 689/2008/EK rendelet I. mellékletének 1. és 2. részében található vegyianyag-jegyzékekre.
(9)
A tolilfluanidot tartalmazó növényvédő szerek ivóvízszennyezéshez vezető felhasználására vonatkozó óvintézkedések megállapításáról szóló, 2007. május 4-i 2007/322/EK bizottsági határozat (9) bizonyos körülmények között korlátozza a tolilfluanidot tartalmazó növényvédő szerek használatát. Emellett az ipar is úgy döntött, hogy az emberi egészség védelme érdekében a tolilfluanid hatóanyagot tartalmazó növényvédő szereket kivonja a piacról, ennek megfelelően ezt a hatóanyagot a növényvédő szerek csoportjából való peszticidek alkategóriájában használni tilos. Mivel az ebben az alkategóriában alkalmazott tilalom a „peszticidek” kategóriában szigorú korlátozásnak tekinthető, ezt a hatóanyagot indokolt felvenni a 689/2008/EK rendelet I. mellékletének 1. és 2. részében található vegyianyag-jegyzékekre.
(10)
A diuron hatóanyag bekerült a 91/414/EGK irányelv I. mellékletébe, ennek megfelelően ezt a hatóanyagot a növényvédő szerek csoportjából való peszticidek alkategóriájában többé nem tilos használni. Ezért a szóban forgó hatóanyagot indokolt eltávolítani a 689/2008/EK rendelet I. mellékletének 1. részében található vegyianyag-jegyzékről.
(11)
A kaduzafosz, a karbofurán, a karboszulfán és a haloxifop-R hatóanyagokra vonatkozóan új kérelem érkezett, ami új döntés meghozatalát teszi szükségessé a szóban forgó anyagoknak a 91/414/EGK irányelv I. mellékletébe való felvételéről, ezért a szóban forgó vegyi anyagokat indokolt eltávolítani a 689/2008/EK rendelet I. mellékletének 2. részében található vegyianyag-jegyzékről. Az I. melléklet 2. részében található vegyianyag-jegyzékre való felvételről mindaddig nem indokolt dönteni, amíg a szóban forgó anyagoknak a 91/414/EGK irányelv szerinti sorsára vonatkozó döntés ismertté nem válik.
(12)
A 689/2008/EK rendelet I. mellékletét ezért mindezeknek megfelelően módosítani kell.
(13)
Az e rendeletben foglalt intézkedések összhangban vannak az 1907/2006/EK rendelet 133. cikke alapján létrehozott bizottság véleményével,
ELFOGADTA EZT A RENDELETET:
1. cikk
A 689/2008/EK rendelet I. melléklete e rendelet mellékletének megfelelően módosul.
2. cikk
Ez a rendelet Az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. január 7-én.